Document ID: 31987R3103

*****
ΚΑΝΟΝΙΣΜΟΣ (ΕΟΚ) αριθ. 3103/87 ΤΗΣ ΕΠΙΤΡΟΠΗΣ
της 16ης Οκτωβρίου 1987
για το άνοιγμα της αγοράς στην παρέμβαση για τους κραμβόσπορους τους γογγυλόσπορους και τους ηλιανθόσπορους σ' όλη την Κοινότητα πλην της Πορτογαλίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως της αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1915/87 (2), και ιδίως το άρθρο 26 παράγραφος 3,
τον κανονισμό αριθ. 282/67/ΕΟΚ της Επιτροπής της 11ης Ιουλίου 1967 περί των διαδικασιών παρεμβάσεως για τους ελαιούχους σπόρους (3), όπως τροποποιήθηκε τελευταία από τον κανονισμό (ΕΟΚ) αριθ. 2933/87 (4), και ιδίως το άρθρο 2 παράγραφος 2,
Εκτιμώντας:
ότι το άρθρο 2 του κανονισμού αριθ. 282/67/ΕΟΚ προβλέπει τους όρους που επιτρέπουν το άνοιγμα της αγοράς στην παρέμβαση για τους κραμβόσπορους, τους γογγυλόσπορους και τους ηλιανθόσπορους · ότι στην παράγραφο 7 του ιδίου άρθρου έχουν προβλεφθεί ειδικοί όροι για την Ισπανία και την Πορτογαλία·
ότι οι τιμές της αγοράς που διαπιστώθηκαν, με τους όρους που προβλέπονται στην Κοινότητα με τη σύνθεσή της στις 31 Δεκεμβρίου 1985 καθώς και στην Ισπανία βρίσκονται κάτω των τιμών παρεμβάσεως· ότι στην Πορτογαλία δεν πληρούνται οι όροι που απαιτούνται· ότι θα πρέπει συνεπώς σύμφωνα με το άρθρο 2 του κανονισμού 282/67/ΕΟΚ να αποφασιστεί η αγορά στην παρέμβαση των σπόρων σ' όλη την Κοινότητα πλην της Πορτογαλίας·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι οργανισμοί παρεμβάσεως με εξαίρεση τον πορτογαλικό οργανισμό παρεμβάσεως αγοράζουν κραμβόσπορους, γογγυλόσπορους και ηλιανθόσπορους κοινοτικής καταγωγής οι οποίοι προσφέρονται στα κέντρα παρεμβάσεως, με τους όρους που προβλέπονται στον κανονισμό αριθ. 282/67/ΕΟΚ.
Άρθρο 2
Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Οκτωβρίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Οκτωβρίου 1987.

Labels: 4
17